Απόφαση της Επιτροπής

της 5ης Δεκεμβρίου 2002

για κοινοτική χρηματοδοτική συνδρομή για επείγοντα μέτρα καταπολέμησης του αφθώδους πυρετού στην Αρμενία, το Αζερμπαϊτζάν και τη Γεωργία και για την τροποποίηση της απόφασης 2001/300/ΕΚ

[κοινοποιηθείσα υπό τον αριθμό Ε(2002) 4806]

(2002/953/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/EΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/EΚ(2), και ιδίως τα άρθρα 12 και 13,

Εκτιμώντας τα ακόλουθα:

(1) Ο αφθώδης πυρετός των τύπων A, O και ASIA 1 είναι ενδημικός στην Αρμενία, το Αζερμπαϊτζάν και τη Γεωργία, καθώς και στις γειτονικές χώρες. Η παρουσία διαφόρων τύπων και υποτύπων του ιού του αφθώδους πυρετού και η εμφάνιση νέων αντιγονικώς διακριτών ιών στην περιοχή αυτή αποτελεί απειλή για την Κοινότητα και διακυβεύει τις υποστηριζόμενες από την Κοινότητα προσπάθειες της Τουρκίας για την καταπολέμηση της νόσου.

(2) Η Κοινότητα, σε στενή συνεργασία με την ευρωπαϊκή επιτροπή για την καταπολέμηση του αφθώδους πυρετού (ΕΕΚΑΠ) και το διεθνές γραφείο επιζωοτιών (ΔΓΕ), υποστήριξε εκστρατείες κατεπείγοντος εμβολιασμού κατά του αφθώδους πυρετού στην Αρμενία, το Αζερμπαϊτζάν και τη Γεωργία το 1999 και το 2000, χρησιμοποιώντας το Trust Fund 911100/MTF/INT/003/EEC. Η εν λόγω ενίσχυση διακόπηκε λόγω των ελλείψεων που επισημάνθηκαν κατά τη διάρκεια κοινής αποστολής την οποία πραγματοποίησαν στις χώρες αυτές εμπειρογνώμονες της Επιτροπής και της ΕΕΚΑΠ το 2000.

(3) Στις αρχές του 2002, εκπρόσωποι της Επιτροπής, της ΕΕΚΑΠ, του Οργανισμού Τροφίμων και Γεωργίας, των Ηνωμένων Εθνών (FAO) και του ΔΓΕ, σε συνεργασία με τους επικεφαλής των κτηνιατρικών υπηρεσιών της Αρμενίας, του Αζερμπαϊτζάν και της Γεωργίας, εκπόνησαν πρόγραμμα για τη δημιουργία ζώνης εμβολιασμού κατά μήκος των νοτίων συνόρων των εν λόγω χωρών, προκειμένου να αυξηθεί η προστασία της Τουρκίας από την είσδυση του αφθώδους πυρετού.

(4) Για την πρόληψη της εξάπλωσης του αφθώδους πυρετού, είναι αναγκαία η συνδρομή της Κοινότητας σε μέτρα επείγοντος χαρακτήρα με στόχο τον έλεγχο της εν λόγω ασθένειας στην Αρμενία, το Αζερμπαϊτζάν και τη Γεωργία.

(5) Το ποσό που προβλέπεται στην απόφαση 2001/300/EΚ της Eπιτροπής, της 30ής Μαρτίου 2001, σχετικά με τη συνεργασία της Κοινότητας με τον Οργανισμό Τροφίμων και Γεωργίας όσον αφορά ιδίως τις δραστηριότητες της Eυρωπαϊκής Eπιτροπής για την καταπολέμηση του αφθώδους πυρετού(3), καθώς και στην εκτελεστική συμφωνία που συνήφθη δυνάμει της απόφασης αυτής, δεν επαρκεί για την κάλυψη των δαπανών οι οποίες προβλέπονται στην εν λόγω απόφαση. Ως εκ τούτου, είναι αναγκαία η αύξηση της συνολικής κοινοτικής συνδρομής στο Trust Fund 911100/MTF/INT/003/EEC, με τους πόρους που απαιτούνται για την εκτέλεση του κοινού προγράμματος EC/EUFMD/OIE σχετικά με την καταπολέμηση του αφθώδους πυρετού στην Αρμενία, το Αζερμπαϊτζάν και τη Γεωργία.

(6) Η εκτελεστική συμφωνία που συνήφθη μεταξύ της Ευρωπαϊκής Επιτροπής και του FAO πρέπει να τροποποιηθεί ώστε να ληφθούν υπόψη οι τροποποιήσεις της απόφασης 2001/300/ΕΚ.

(7) Ως εκ τούτου, η απόφαση 2001/300/EΚ πρέπει να τροποποιηθεί αναλόγως.

(8) Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με την απόφαση 2001/300/ΕΚ, οι πιστώσεις του Trust Fund 911100/MTF/INT/003/ΕΕC θα χρησιμοποιηθούν για τα ακόλουθα μέτρα:

α) την αγορά 1000000 δόσεων τριδύναμου εμβολίου με ενισχυτικό Al(OH)3 κατά του ιού του αφθώδους πυρετού τύπων O1, A-Iran 96 και ASIA 1 δραστικότητας 6 PD50·

β) την παράδοση των δόσεων του εμβολίου που αναφέρεται στο στοιχείο α) στις κεντρικές κτηνιατρικές αρχές της Αρμενίας, του Αζερμπαϊτζάν και της Γεωργίας, για τη διενέργεια κατεπείγοντος εμβολιασμού των ευπαθών ζώων στις περιοχές κατά μήκος των νοτίων συνόρων τους, σύμφωνα με το πρόγραμμα που θα καθορισθεί σε επιστολή συμφωνίας η οποία θα συνομολογηθεί μεταξύ των κτηνιατρικών αρχών των εν λόγω χωρών και της ευρωπαϊκής επιτροπής για την καταπολέμηση του αφθώδους πυρετού (ΕΕΚΑΠ)·

γ) την επιτόπια επίβλεψη της εκστρατείας εμβολιασμού και της οργάνωσης ορολογικής επιτήρησης από εμπειρογνώμονα τον οποίο διορίζει η ΕΕΚΑΠ·

δ) τον εφοδιασμό με συλλογές υλικού διενέργειας δοκιμασιών για τον εντοπισμό αντισωμάτων εναντίον μη ιστολειτουργικών πρωτεϊνών, την παρακολούθηση της εκστρατείας εμβολιασμού και τη διαπίστωση της κατάστασης στην οποία βρίσκεται η ασθένεια.

Άρθρο 2

Για τα μέτρα που αναφέρονται στο άρθρο 1, η Επιτροπή θα εμβάσει στο Trust Fund 911100/MTF/INT/003/EEC το συμπληρωματικό ποσό των 650000 δολαρίων ΗΠΑ.

Άρθρο 3

Ο γενικός διευθυντής της Γενικής Διεύθυνσης Υγείας και Προστασίας των Καταναλωτών εξουσιοδοτείται να συνομολογήσει με την ΕΕΚΑΠ του Οργανισμού Τροφίμων και Γεωργίας των Ηνωμένων Εθνών (FAO) τις αναγκαίες ρυθμίσεις για την εφαρμογή των μέτρων που προβλέπονται στο άρθρο 2.

Άρθρο 4

Η απόφαση 2001/300/EΚ τροποποιείται ως εξής:

1. Στο άρθρο 1, η παράγραφος 2 αντικαθίσταται από το ακόλουθο κείμενο:

"2. Από την 1η Ιανουαρίου 2001, η οικονομική υποχρέωση της Κοινότητας προς το ταμείο που αναφέρεται στην παράγραφο 1 καθορίζεται σε 2450000 ευρώ κατ' ανώτατο όριο για περίοδο τεσσάρων ετών."

2. Στο άρθρο 2, η παράγραφος 3 αντικαθίσταται από το ακόλουθο κείμενο:

"3. Ο γενικός διευθυντής της Γενικής Διεύθυνσης Υγείας και Προστασίας των Καταναλωτών εξουσιοδοτείται να υπογράψει την εκτελεστική συμφωνία που αναφέρεται στην παράγραφο 1 εξ ονόματος της Επιτροπής. Εξουσιοδοτείται επίσης να συνάψει με τον FAO τροποποιημένη εκτελεστική συμφωνία προκειμένου να ληφθούν υπόψη οι τροποποιήσεις του άρθρου 1 παράγραφος 2."

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 5 Δεκεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 3 της 6.1.2001, σ. 27.

(3) ΕΕ L 102 της 12.4.2001, σ. 71.